Man dood aangetref in JHB-swembad | Maroela Media
'n Man, vermoedelik in sy 20's, is Sondagaand laat dood aangetref in 'n swembad in 'n bekende vermaaklikheidsgebied in Cosmo City, Gauteng.
"Paramedici is net voor middernag na die toneel in Suid-Afrikarylaan ontbied," het Werner Vermaak, woordvoerder van ER24, in 'n verklaring gesê. "Toe paramedici by die toneel opgedaag het, het omstanders KPR op die man toegepas nadat hulle hom uit die swembad gehaal het."
Die omstanders het aan paramedici verduidelik hulle het gesien die man dryf in die swembad. Hulle het hom dadelik uitgehaal. Toe hulle sien hy het nie 'n pols nie en haal nie asem nie, het hulle dadelik die ambulans ontbied en met KPR begin. 'n Beampte by die ER24-nooddienssentrum het telefonies bystand gelewer totdat paramedici by die toneel opgedaag het.
Daar was glo 'n groep mense in die swembad en meeste van hulle het uitgeklim toe dit begin reën het. Toe sommige van hulle terugkeer, het hulle die man daarin sien dryf.
"Dit wil voorkom of die man 'n ruk lank onder die water was," het Vermaak bygevoeg. "Daar was ongelukkig niks wat paramedici verder vir hom kon doen nie. Hy is op die toneel dood verklaar."